
ועדת הכלכלה 
 12/03/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 781>
 מישיבת ועדת הכלכלה 
 יום שני, י"ח באדר התשע"ב (12 במרץ 2012), שעה 12:30
<סדר היום:>
<הצעת חוק התקשורת (בזק ושידורים) (תיקון - העברת פרטים למפרסם מדריך התקשרות), התש"ע-2010>
נכחו:

<חברי הוועדה:> 
כרמל שאמה-הכהן – היו"ר

אמנון כהן

<מוזמנים:> 
	דנה נויפלד
	–
	ייעוץ וחקיקה, משרד המשפטים

	ליאת בן מאיר שלום
	–
	משפטנית, משרד המשפטים

	ברוריה מנדלסון
	–
	לשכה משפטית, משרד התקשורת

	נתי ביאליסטוק
	–
	לשכה משפטית, משרד התקשורת

	זאב גרובר
	–
	יועץ למנכ"ל, דפי זהב

	מיכל פליישר
	–
	מנהלת רגולציה, הוט

	שרון פליישר בן-יהודה
	–
	סמנכ"ל רגולציה, בזק

	איילת כהן מעגן
	–
	עו"ד, בזק


<ייעוץ משפטי:>
איתי עצמון
<מנהלת הוועדה:>
לאה ורון 
<רשמת פרלמנטרית:>
מוריה אביגד
<הצעת חוק התקשורת (בזק ושידורים) (תיקון - העברת פרטים למפרסם מדריך התקשרות), התש"ע-2010>
<היו"ר כרמל שאמה-הכהן:>
צהרים טובים. אנחנו פותחים את ישיבת ועדת הכלכלה. על סדר היום: הצעת חוק התקשורת (בזק ושידורים) (תיקון - העברת פרטים למפרסם מדריך התקשרות), התש"ע-2010, של חבר הכנסת אמנון כהן,  פ/2314/18. כן, חבר הכנסת כהן.
<אמנון כהן:>
אדוני היושב-ראש, תודה על הזמן שהקדשת לנושא הזה. 
<היו"ר כרמל שאמה-הכהן:>
הכנה לקריאה ראשונה.

<אמנון כהן:>
כן, הכנה לקריאה ראשונה. אנחנו התחלנו לקרוא את החוק ואני תיאמתי גם עם הארגונים וכל הקבוצות שיש להם אינטרס כזה או אחר בנושא החוק, תיאמתי שבעזרת השם להכנת קריאה שנייה ושלישית אנחנו נשב אתם ונמצא את הנוסח הסופי המתאים, שזה יהיה מאוזן וטוב. כמובן שהכוונה שלנו היא לא לפגוע בשירות של 144 שהוא שירות טוב. הוא קצת יקר, אנחנו רוצים להכניס אותו לתחרות. איך עושים את זה? כרגע מה שמונח על שולחן הוועדה, אחרי קריאה ראשונה נתאם את שאר הדברים. אז אנחנו הגענו עד סעיף (ה).
<היו"ר כרמל שאמה-הכהן:>
הנוסח הזה הוקרא והוצבע?
<אמנון כהן>
אושר עד סעיף (ה), מתחילים מסעיף (ו). 
<היו"ר כרמל שאמה-הכהן:>
סעיף (ו), בבקשה.

<אמנון כהן:>
בבקשה, מי קורא?

<ברוריה מנדלסון:>
	
	"(ו)
	(1) כל מנוי של בעל רישיון כללי למתן שירותי בזק פנים-ארציים נייחים או ניידים, לרבות בעל רישיון כללי ייחודי ובעל רישיון רדיו טלפון נייד ברשת אחרת (להלן בסעיף זה - "בעל רישיון"), זכאי לבקש בכתב או בעל פה מבעל הרישיון, להיות מנוי חסוי (להלן בסעיף זה -  בקשה); בעל הרישיון  יבצע את בקשתו של המנוי ללא תמורה ויעביר עדכון בדבר הבקשה לכל בעל רישיון לשירות מודיעין;"


בהמשך להערה של איתי באמת נשמט מפה שהביצוע צריך להיות תוך יום עבודה אחד ממועד הבקשה, אז אנחנו נוסיף: "יבצע את בקשתו של המנוי תוך יום עבודה אחד ממועד הבקשה ללא תמורה". המטרה בסעיף הזה היא לאפשר לכל מנוי לבקש להיות מנוי חסוי, והפרטים של מנוי כזה, שביקש להיות מנוי חסוי, לא יכללו במאגר המודיעין ולא יעברו לבעל הרישיון למתן שירות מודיעין.
<אמנון כהן:>
סעיף (2).
<ברוריה מנדלסון:>
	
	"(2) תוך 60 יום מיום כניסתו לתוקף של תיקון מס' _____ לחוק התקשורת, בעל הרישיון ישלח - - -


<שרון פליישר בן-יהודה:>
סליחה, זה כבר מופיע אחר כך, בסעיף (ז)(1). 
<ברוריה מנדלסון:>
כשנגיע לשם נראה אם אין צורך.

<שרון פליישר בן-יהודה:>
כתוב שזה מפנה לסעיף (ו)(1), שאחת ליום עבודה צריך להעביר עדכונים.

איתי עצמון:
זה עדכון, זה לא ביצוע הבקשה של המנוי. זו הוראה אחרת.
<ברוריה מנדלסון:>
אתה מבצע תוך יום עבודה אחד ואז מעביר עדכון.
איתי עצמון:

נצטרך לעשות התאמה בהתאם למה שעכשיו הוחלט.
אמנון כהן:
תקראי ונראה.
<ברוריה מנדלסון:>
	
	"(2) תוך 60 יום מיום כניסתו לתוקף של תיקון מס' _____ לחוק התקשורת, בעל הרישיון ישלח הודעה  לכל מי שהוא מנוי שלו, בה יידע את המנוי בדבר אפשרותו לבקש להיות מנוי חסוי, ובדבר חובתו של בעל הרישיון להעביר את מאגר המודיעין לבעלי רישיון למתן שירות מודיעין, לפי תיקון מס' _____לחוק; לא יועבר מאגר מודיעין של בעל רישיון בטרם חלפו 60 ימים נוספים מן היום בו שלח בעל הרישיון הודעה כאמור למנוייו;"


איתי עצמון:
לעניין הסעיף הזה רציתי להעיר שבהתאם לנוסח מדובר בעצם על איזושהי הוראת מעבר שמתייחסת למנויים קיימים ואני חושב שהוועדה צריכה לקבוע מה ההוראה שתחול לגבי מנויים חדשים.

<ברוריה מנדלסון:>
מסכימה.

איתי עצמון:

השאלה היא האם לא ראוי ליידע את אותם מנויים חדשים גם בעת ההתקשרות וכן להטיל על בעלי רישיונות לפרסם, קודם כל, את האפשרות בכלל של מנוי לבקש להיות חסוי וכן את הדרך לעשות זאת באתר האינטרנט שלו, כך שזה יהיה באמת זמין לכל הציבור. 
<ברוריה מנדלסון:>
אנחנו מסכימות. אתה יכול להקריא? אתה רוצה שאני אקריא? אנחנו חשבנו כבר על נוסח.
איתי עצמון:

זה עיקרון, אני שואל קודם כל אם הוועדה מוכנה לקבל את העיקרון.

<שרון פליישר בן-יהודה:>
אפשר להעיר?

<היו"ר כרמל שאמה-הכהן:>
כן.

<שרון פליישר בן-יהודה:>
אנחנו היום כחברות תקשורת כבר פועלים איזה 30 שנה בעולם הזה, עכשיו לא ממציאים את הגלגל. כבר היום כל מנוי יכול לבקש להיות חסוי ומנוי שהוא חסוי אומרים לו והוא גם חותם אם הוא רוצה שיפרסמו את המספר שלו במדריך או לא. לשלוח הודעה ל-2 מיליון מנויים יש לזה עלויות, עם כל הכבוד.
אמנון כהן:
מדובר על המנוי החדש.
<ברוריה מנדלסון:>
לא, גם למנויים הקיימים צריך לשלוח הודעה.
איתי עצמון:

גם וגם.

<שרון פליישר בן-יהודה:>
הם מדברים גם על המנויים הקיימים. זה אומר שאני צריכה עכשיו לשלוח ל-2 מיליון מנויים הודעות. רוצה אותו מפעיל חדש להתחיל לעבוד? שהוא יישא בעלות של משלוח ההודעות האלה. המנויים שלי יודעים את זה.
אמנון כהן:
אני כבר קבעתי אבל. אם אני ותיק אני כבר קבעתי אם אני רוצה להיות חסוי או לא. בשביל מה צריך עוד הפעם?
<ברוריה מנדלסון:>
רק נבהיר מה הכוונה. הכוונה היא לא רק להיות חסוי, הכוונה שגם אתה מודיע למנוי שמהיום לא רק החברות התקשורת הקיימות יספרו שירות מודיעין, אלא זה עובר גם לגופים אחרים אז שהוא יידע. 
אמנון כהן:
אז למה הוא צריך ליידע?
<ברוריה מנדלסון:>
כי יכול להיות, ככה גם סבורים במשרד המשפטים, שמנוי יגיד: טוב, אני "סומך" על חברת התקשורת ולה הסכמתי לתת את הפרטים שלי, אבל אני לא מכיר את אותו גורם שלישי עכשיו, אני לא יודע מה הוא יעשה עם הפרטים. למרות שהוא יקבל רישיון ואין לו מה לחשוש אבל יכול להיות שאותו אדם לא ירצה. לכן צריך ליידע אותו והוא יכול להגיד שהוא לא רוצה שהפרטים שלי יהיו. 
אמנון כהן:
ואם הוא יגיד שהוא לא רוצה אז הם לא יתנו לו את הפרטים שלו?
<ברוריה מנדלסון:>
כן, הוא יהיה חסוי גם שם. אין מצב שהוא יהיה גלוי בחברת תקשורת וחסוי במודיעין אבל יכול להיות שהוא יבקש אז להיות חסוי.
<אמנון כהן:>
לטובתך, שרון, לא?

<שרון פליישר בן-יהודה:>
קודם כל, אני חושבת שכן צריך לאפשר למנוי. אם המנוי סומך על "בזק" וב"בזק" הוא כן רוצה שזה יהיה אבל אצל איזו חברה שהוא לא סומך עליה לא. הוא לא יודע מי אלה החברות שיקבלו רישיון, זה לא גופים - - -

<ברוריה מנדלסון:>
למה הוא צריך - - -

<שרון פליישר בן-יהודה:>
רגע, אני מדברת אל חברי הכנסת. אם המנוי רוצה לבחור באופציה שהוא אומר: אני ב"בזק" כן רוצה שיפרסמו את המספר שלי, ב-144, אני סומך על החברה הזו, אני יודע שזה מאגר אמין. אני לא רוצה לתת את המספר שלי לגופים אחרים שאני לא יודע מי הם. לדעתי, אל"ף, צריך לתת למנוי את האפשרויות הזו. בי"ת, לגבי 144, לנו הוא כבר נתן אישור אם הוא רוצה להיות חסוי או לא. אם אותם גופים רוצים אישור שיישאו בעלות של הדבר הזה. עלי, כ"בזק", אי אפשר להטיל נטל שאומר בכלל שיפרסם אצל מישהו אחר.
<אמנון כהן:>
נדון בזה בהכנה לקריאה השנייה והשלישית, יש היגיון גם פה וגם פה. איך נעשה את זה?
<שרון פליישר בן-יהודה:>
צריך להיות כתוב פה שאותו בעל רישיון יישא בעלויות של משלוח ההודעות האלה.
<היו"ר כרמל שאמה-הכהן:>
אם זה לא צודק למה להפיל את זה עליהם? למה לחכות? בוא נוריד את זה מהם.
איתי עצמון:

אז על מי זה יחול?

<שרון פליישר בן-יהודה:>
על אותו בעל רישיון חדש.

<ברוריה מנדלסון:>
אבל הוא עדיין לא הסכים שיעבירו לו את זה.

<נתי ביאליסטוק:>
לחדש אין עדיין לקוחות, איך הוא יכול להודיע?
איתי עצמון:

בדיוק, הלקוחות לא אצלו.

<שרון פליישר בן-יהודה:>
לכל הלקוחות. אין בעיה, אני אשלח לכל הלקוחות שלי, הוא ישלם.
<נתי ביאליסטוק:>
זו לא בקשה גדולה מדי להוסיף לחשבון תקופתי, לחשבון מסוים, איזו הערה.
אמנון כהן:
רעיון מיוחד, כן. אולי בחשבון, בחשבון הקרוב של הטלפון.
לאה ורון:

כן, אבל הם צריכים להיות אלה שמודיעים - - -  

אמנון כהן:
אולי נעשה את זה בתוך חשבון הטלפון. בחיוב שהוא שולח הוא יכתוב שורה נוספת שמתאריך כזה וכזה נכנס חוק שמאפשר כך וכך ואם תרצה להתנגד תתנגד לכך וכך. אה, שרון? לא יהיה משהו חדש שתעשו ל-2 מיליון הלקוחות שלך.
<שרון פליישר בן-יהודה:>
כן, אבל אז זה לא צריך להיות תוך 60 יום כי עם כל הכבוד החשבונית היא מאוד מוגבלת, אנחנו חושבים על כל מילה בחשבונית כדי שיכנס ולא שנצטרך להוסיף דפים, וגם לנו יש הודעות למנויים שלנו.
<אמנון כהן:>
לא, באותו דף, לא צריך להוסיף דפים.

<נתי ביאליסטוק:>
אבל אחת לחודשיים אתם גומרים - - -
<היו"ר כרמל שאמה-הכהן:>
אז תוך כמה ימים?

<שרון פליישר בן-יהודה:>
עם כל הכבוד, בדיוק בחודשים האלה יכול להיות שהחשבונית כבר סגורה.
<היו"ר כרמל שאמה-הכהן:>
תוך כמה ימים?

אמנון כהן:
שרון, כמה זמן את חושבת שאתם צריכים? זה לוקח זמן טכנית, אבל אתם ממוחשבים, אנחנו יודעים כמה זמן זה לוקח.
<שרון פליישר בן-יהודה:>
זה צריך להיות תוך 6 חודשים.
<אמנון כהן:>
מה?

<שרון פליישר בן-יהודה:>
אנחנו שולחים רק פעם בחודשיים חשבון למנוי.
<נתי ביאליסטוק:>
לא לכל המנויים, יש מנויים שלא.

<שרון פליישר בן-יהודה:>
לחלק מהמנויים רק פעם בחודשיים.

<אמנון כהן:>
נלך לחומרה.
<שרון פליישר בן-יהודה:>
ואם החשבונית הזו כבר סגורה? הרי אני לא יודעת מתי יאשרו את החוק ולפני זה אני יודעת בדיוק - - -

אמנון כהן:
אז 4 חודשים, יש לך 4 חודשים.
<היו"ר כרמל שאמה-הכהן:>
120 יום.

איתי עצמון:

לא הבנתי, אתם רוצים לשנות את המועד בהוראת - - - ?
<שרון פליישר בן-יהודה:>
וזו תהיה שורה בחשבונית ולא הודעה מיוחדת ולא שום דבר.
אמנון כהן:
בסדר.

איתי עצמון:

כלומר, בתוך 4 חודשים מיום כניסתו לתוקף של החוק בעל רישיון ישלח - - -

<אמנון כהן:>
יידע, לא ישלח.

איתי עצמון:


יציין בחשבונית הנשלחת לכל לקוח ויידע אותו בדבר אפשרותו להיות מנוי חסוי וכו'.

<אמנון כהן:>
בסדר.

<שרון פליישר בן-יהודה:>
אבל בנוסף צריך להוסיף את האפשרות שהוא יוכל לבקש להיות חסוי אצל מישהו ולא ב"בזק".
<ברוריה מנדלסון:>
אנחנו מתנגדים לזה.
<נתי ביאליסטוק:>
אני רוצה להתנגד לזה. בשלב זה אני רוצה לחשוב על זה. אני לא יודע מה המשמעויות של הדבר הזה.
<אמנון כהן:>
על מה?

<נתי ביאליסטוק:>
על זה שהוא יוכל לבקש להיות גלוי ב"בזק" וחסוי אצל אחר, לצורך העניין.

אמנון כהן:
לא, זה יעשה התקשרות אתו. היא צריכה רק ליידע אותו שהיא צריכה למסור את זה אם אתה מתנגד או לא מתנגד. 
<היו"ר כרמל שאמה-הכהן:>
יש מספיק זמן לחשוב עד קריאה שנייה ושלישית, אני אומר לך דעה עכשיו ברורה.
<אמנון כהן:>
בסדר.

איתי עצמון:

זאת ההחלטה לגבי הוראת המעבר. עכשיו לגבי ההוראה שבעצם תשולב בחוק העיקרי, האם הוועדה מקבלת את העיקרון שתהיה חובה ליידע גם מנויים חדשים וכן לפרסם באתר האינטרנט של בעלי הרישיונות באופן בולט את האפשרות של מנויים לבקש להיות מנויים חסויים ואת הדרך שבה הם יוכלו לעשות זאת?
לאה ורון:
באתר האינטרנט של מי?

איתי עצמון:
של כל בעל רישיון. כלומר, תהיה גם חובת יידוע, אני מניח, בהסכם ההתקשרות עם הלקוח וגם באתר האינטרנט. 
<היו"ר כרמל שאמה-הכהן:>
באינטרנט זה בחינם. לי אין בעיה.
<אמנון כהן:>
גם לי אין בעיה. 
<היו"ר כרמל שאמה-הכהן:>
בואו נצביע על סעיף (ו). 
הצבעה 

בעד – פה אחד

הסעיף אושר

<היו"ר כרמל שאמה-הכהן:>
אישרנו את סעיף (ו) עם השינויים פה אחד. אושר פה אחד. סעיף (ז).
לאה ורון:

חבר הכנסת אמנון כהן מצביע במקום חבר הכנסת אזולאי.

<היו"ר כרמל שאמה-הכהן:>
וקנין, לא?

<אמנון כהן:>
וקנין, לא חשוב.

לאה ורון:

תבחרו, מה שאתה רוצה.

<אמנון כהן:>
הלאה.
<ברוריה מנדלסון:>
	"(1)
	בעל רישיון כללי למתן שירותי בזק פנים-ארציים נייחים או ניידים, לרבות בעל רישיון כללי ייחודי ובעל רישיון רדיו טלפון נייד ברשת אחרת יעביר את מאגר המודיעין של מנוייו לכל בעל רישיון לשירות מודיעין שיבקש זאת; בעל רישיון כללי למתן שירותי בזק פנים-ארציים נייחים או ניידים, לרבות בעל רישיון כללי ייחודי ובעל רישיון רדיו טלפון נייד ברשת אחרת יעביר לבעל רישיון לשירות מודיעין כאמור, עדכון של מאגר המודיעין לרבות פירוט בדבר מנויים אשר הגישו בקשה לבעל הרישיון כאמור בסעיף קטן (ו)(1), אחת ליום עבודה; בעל רישיון לשירות מודיעין יבצע עדכון של מאגר המודיעין שברשותו, תוך שעתיים ממועד קבלת העדכון מבעל הרישיון."


עיקר הסעיף הוא לחייב את בעל רישיון כללי למתן שירותי "בזק" פנים-ארציים נייחים או ניידים, לרבות בעלי רישיון כללי ייחודי ורדיו טלפון נייד - - -
לאה ורון:

תקראי לזה רישיונות קיימים ומבקשים חדשים.
<ברוריה מנדלסון:>
בסדר, אני אקרא לזה רישיונות תקשורת. לחייב את בעלי רישיונות התקשורת להעביר את מאגר המודיעין לבעל רישיון לשירות מודיעין וגם להעביר לו עדכון של מנוי שביקש להיות חסוי או עדכון של מנויים שהצטרפו אחת ליום, וחובה על בעל רישיון לשירות מודיעין לעדכן את המאגר שלו תוך שעתיים ממועד קבלת העדכון.
<שרון פליישר בן-יהודה:>
למה אני צריכה להעביר לו את מי שביקש להיות חסוי?
<ליאת בן מאיר שלום:>
לא, רק אם הוא קודם קיבל אותו. הכוונה לא למישהו שהוא לא ידוע לו.
<ברוריה מנדלסון:>
אם מישהו קיים ביקש להיות חסוי.

<שרון פליישר בן-יהודה:>
מי שחסוי לא מעבירים.

<ליאת בן מאיר שלום:>
אם הייתי עד היום ועכשיו קראתי את ההודעה שלכם ואני מבקשת להיות חסויה אז נמחק אותי. זה הרעיון.
איתי עצמון:
אני מניח שהעדכון יהיה רק ככל שיהיו שינויים במאגר. 
דנה נויפלד:

נכון, זו המשמעות של עדכון.
איתי עצמון:

כי כתוב כאן: עדכון אחת ליום עבודה.

<ברוריה מנדלסון:>
אם אין שינוי אין עדכון, אבל אם צריך לכתוב: ככל שיש שינוי – אז אפשר. 

<דנה נויפלד:>
לא, עדכון זה עדכון, זה בסדר.

<ליאת בן מאיר שלום:>
הכוונה ב"פירוט בדבר מנויים אשר הגישו בקשה" היא לכאלה שכבר היו ידועים לבעל הרישיון לפי חוק זו. 
אמנון כהן:
הלאה.
<שרון פליישר בן-יהודה:>
אין פה שום דבר על ההסדרים, תקנות איך זה יועבר, אבטחת מידע. כאילו לא מעניין את אף אחד, נעביר להם את זה בדואר? נשלח להם את זה עם יונת דואר?
<נתי ביאליסטוק:>
שרון, איך זה עובר היום? איך אתם מעדכנים היום, בלי תקנות?
<איילת כהן מעגן:>
היום זה מאובטח לגמרי, גם המשטרה לא מקבלת.
<שרון פליישר בן-יהודה:>
יש הבדל בין מפעילים - - -

<נתי ביאליסטוק:>
בין בעלי רישיונות, סליחה.

<שרון פליישר בן-יהודה:>
בין בעלי רישיון כלליים שיש להם - - -
<נתי ביאליסטוק:>
למה?
<שרון פליישר בן-יהודה:>
היום זה רק בעלי רישיון כלליים, מה לעשות?

<נתי ביאליסטוק:>
אבל למה יש הבדל בין בעל רישיון כללי לבין בעל רישיון כזה?
<שרון פליישר בן-יהודה:>
כי יש הבדל, מה לעשות? בין בעל רישיון כללי לבעל רישיון כללי אחר יש כל מיני דברים אחרים, הרבה נתונים שאנחנו מעבירים אחד לשני לבין בעל רישיון כזה. אם אתכם זה לא מעניין, אותי זה בטח לא מעניין.
<איילת כהן מעגן:>
יש הבדל. קודם כל יש בינינו הסכמים, זה מוסדר וזה גם עבר אישורי ממונה.
<נתי ביאליסטוק:>
בלי תקנות.
<איילת כהן מעגן:>
שנייה. המשטרה, כוחות הביטחון שמקבלים את הקבצים, לא נתנו להם לקבל את הקבצים עד שלא הותקנו תקנות בעניין ועד שלא בדקו את אבטחת המידע כי למשטרת ישראל לא היתה אבטחת מידע מתאימה.
<נתי ביאליסטוק:>
על איזה תקנות את מדברת?

<איילת כהן מעגן:>
אני מדברת על תקנות סדר הדין הפלילי, שעוברים קבצים בדיוק - - -

<נתי ביאליסטוק:>
זה לא הקבצים האלה.

<ברוריה מנדלסון:>
אלה תקנות נתוני תקשורת, זה לא קשור. 

<איילת כהן מעגן:>
עוברים קבצים עם המידע הזה ותעודת זהות - - -

<נתי ביאליסטוק:>
זה לא הנתונים האלה.

לאה ורון:

אם אתם מדברים כולם יחד היא לא יכולה אפילו לרשום. תאפשר לנציגי "בזק" לסיים את הדברים שלהם, תרשום לך את השאלות בצד ותשאל אותם אחר כך.

<שרון פליישר בן-יהודה:>
אני חושבת שאתם, כרגולטורים, צריכים להיות מוטרדים איך המידע הזה עובר, זה מידע מאוד רגיש. אם אתם לא מוטרדים, אין בעיה. מדובר פה במידע מאוד רגיש, בכל רשומת הטלפונים של כל לקוחות מדינת ישראל.

<אמנון כהן:>
נמצא את זה היום, זה היום נמצא. מה סודי כאן? באינטרנט יש את כולם.

<שרון פליישר בן-יהודה:>
אני מזכירה לכולם שכדי לקבל רישיון מיוחד ממשרד התקשורת יכול – סלחו לי על המילה – כל זב חוטם לקבל רישיון כזה. אני יכולה היום בבוקר, אף אחד לא בודק אותי, לא שום דבר, לקבל רישיון מיוחד ממשרד התקשורת. יש הבדל בין זה לבין בעלי רישיון כליים שהן חברות שהפקידו ערבויות.
<אמנון כהן:>
כן, משרד התקשורת.
<נתי ביאליסטוק:>
אם יורשה לי, קודם כל, לא כל זב חוטם יכול לקבל רישיון וגם הגורמים שמקבלים רישיונות מיוחדים נבדקים. נכון שחסמי הכניסה נמוכים יותר כי זה האופי של רישיון מיוחד. זה דבר אחד. דבר שני, מדובר פה בנתונים מאוד מאוד ברורים ומאוד מאוד מוגדרים שאפילו חוק הגנת הפרטיות לא חל עליהם. כש"בזק" מעבירה נתונים לחברות אחרות עוברים הרבה יותר  - - -
<איילת כהן מעגן:>
סליחה, זה לא נכון. חוק הגנת הפרטיות - - -
אמנון כהן:
בואו נשמע אותו, אני לא הבנתי. מה אתה אומר?
<נתי ביאליסטוק:>
"בזק" מעבירה היום הרבה יותר מידע והרבה יותר נתונים לחברות אחרות בלי שנקבעו תקנות ובלי שהמשרד הסדיר את הכללים. אם תהיה בעיה, המשרד, כמו תמיד כשיש כשל, יתערב. 
<אמנון כהן:>
יש פה חשש שזה לא יזלוג למקום - - -

<ברוריה מנדלסון:>
השר יקבע תנאים לקבל הרישיון ואנחנו נקבע - - -
<נתי ביאליסטוק:>
נכון, אלה התנאים לקבלת הרישיון, בסדר גמור.

<ברוריה מנדלסון:>
וברור שיקבעו פה תנאים שידרשו, זאת אומרת שאנחנו ניתן את הדעת, אנחנו מבינים את משמעות הרישיון הזה.
לאה ורון:

הוועדה הזמינה לישיבה את הרשות למשפט, טכנולוגיה ומידע. אני מבינה שאת הנציגה של הרשות, או שאני טועה?
<ליאת בן מאיר שלום:>
לא, אני נציגת ייעוץ וחקיקה, הגנת הפרטיות.
איתי עצמון:
ומה ההתייחסות שלכם להערה שנשמעה כאן?
<ליאת בן מאיר שלום:>
בדיון הקודם דובר על כך שבמסגרת הרישיון יקבעו תנאים גם למתן הרישיון, גם דברים שקשורים  לכשירות – אם אתם זוכרים, עסקנו בנושא בדיון הקודם – וגם לגבי הוראות אבטחה, שבין היתר ימנעו גם דליפה של המידע במאגר.
איתי עצמון:
אתם ציינתם אז שבכללים למתן רישיון תהיה התייחסות לנושא הגנת הפרטיות.
<ליאת בן מאיר שלום:>
כן, נכון.
<שרון פליישר בן-יהודה:>
אצלו, כשכבר המידע מצוי אצלו. אנחנו מדברים עכשיו על העברת המידע, לא כשהוא אצלו.
לאה ורון:

לא, בתנאים למתן הרישיון.
איתי עצמון:
זה לא אותו דבר.
<שרון פליישר בן-יהודה:>
יקבעו לאותו בעל רישיון איך הוא שומר על המידע כשהוא כבר קיבל אותו, אבל אנחנו מדברים עכשיו על השלב איך מעבירים את המידע מאתנו אליו.

אמנון כהן:
כשנותנים לו את הרישיון כבר בודקים אותו, לא נותנים לכל אחד רישיון. בדקו, בחנו, נתנו.
<שרון פליישר בן-יהודה:>
ברור, ברור. אני מזכירה לך מה עשו ב-057.

<אמנון כהן:>
לא יודע מה עשו, אני סומך על הגוף הרגולטורי שיעשה עבודה כראוי.

לאה ורון:

מה שהיא שואלת הוא איך הם יעבירו את המידע, איך בעלי הרישיונות הקיימים יעבירו את המידע תוך אבטחה של שמירת המידע. זאת השאלה.
<אמנון כהן:>
אלה שקיבלו?

לאה ורון:

לא אלה שקיבלו.

<נתי ביאליסטוק:>
איזה סוג של מידע עובר היום בלי שאמרנו להם איך להעביר אותו? כשרוצים שגורמים לא יכנסו לענף מסוים אז אפשר להערים כל מיני קשיים, גם אם הם לא באמת קיימים.
אמנון כהן:
אבל צריך לשמור על אבטחת מידע.
<נתי ביאליסטוק:>
הם עוברים, אדוני, לאן חייגת, אם חייגת למפעיל בין-לאומי (מב"ל), לאן חייגת, כמה זמן דיברת, איזו רשומה בחשבון לייצר עבורך, ולא שאלו אף אחד איך להעביר את זה ואיך יעבור המידע ואם יש פה אבטחה וכו'.
<ליאת בן מאיר שלום:>
לא, אבל הנושא יבוא לידי ביטוי ברישיון.
קריאות:

- - - 

<ברוריה מנדלסון:>
איך עובר המידע ביניהם?
<נתי ביאליסטוק:>
מצידי, שיצא שליח עם דיסק אם זה מה שהם רוצים, מצידי, שיהיה קו תקשורת. ההסדרים שהם יגיעו ביניהם יהיו מקובלים עלינו.
<שרון פליישר בן-יהודה:>
שליח עם דיסק מקובל עלינו.

<נתי ביאליסטוק:>
רק אם ההסדרים האלה לא יהיו הגיוניים ולא יהיו נכונים וראויים ויבואו בעלי רישיונות ויתלוננו, נתערב.

אמנון כהן:
איתי, מה אתה רוצה?

איתי עצמון:

אני חושב שיש מקום להערה שנשמעה כאן. אני חושב שיש לשקול, או להסמיך את השר לקבוע הוראות לעניין הזה או לכתוב לפחות לעת הכנת הצעת החוק עכשיו, לקריאה הראשונה, שהפרטים יועברו בדרך שתבטיח - - -
דנה נויפלד:
זה בסדר, זו הצעה ממצוינת.

<אמנון כהן:>
איך יעבור?

איתי עצמון:
יש כמה אפשרויות. אפשרות אחת, אם למשל לא רוצים להמתין עד להתקנת תקנות על ידי שר התקשורת, לומר שהמידע לפי אותה פסקה יועבר בדרך שתבטיח את ההגנה על פרטיות המנויים. אז בדרך מכוונים את דרך פעולתם של בעלי הרישיונות.
<היו"ר כרמל שאמה-הכהן:>
הלאה.
<איילת כהן מעגן:>
זה מטיל אחריות על המעביר, האחריות צריכה להיות על הנעבר. 
<ברוריה מנדלסון:>
לנאמר יהיו הוראות ברישיון, אתם דאגתם מה יקרה בשלב מעבר, ברישיון יהיו הוראות.
<איילת כהן מעגן:>
לנו יש מתכונת העברת מידע שלטעמנו היא מאובטחת, היא דורשת דבר מה מסוים אצל הצד השני. צריך לדאוג לצד השני, אנחנו לא מוטרדים מעצמנו. יש לנו גם ניסיון בעניין הזה.
<היו"ר כרמל שאמה-הכהן:>
אין לך בעיה.
<איילת כהן מעגן:>
יש דרכים להעביר, יש כספות וכו', צריך לעמוד בזה.

איתי עצמון:
הבנתי שתהיה התייחסות, כמו שנאמר כאן, לגבי בעלי הרישיונות החדשים לשירותי מודיעין. כאן אנחנו צריכים בעצם להתייחס לאיך אתם תעבירו את המידע לאותם בעלי רישיונות חדשים, לכן הצעתי את מה שהצעתי.

<איילת כהן מעגן:>
צריכה להיות פה גם התייחסות לכך שיכללו תנאים להעברת מידע.
איתי עצמון:
את מדברת על תנאים לגבי בעלי הרישיונות הקיימים? 
<איילת כהן מעגן:>
החדשים.

איתי עצמון:
משרדי הממשלה התחייבו בדיון הקודם שהנושא הזה יקבל התייחסות נאותה במסגרת התנאים לרישיון שיקבעו בתקנות.

<שרון פליישר בן-יהודה:>
אבל זה לא כתוב בשום מקום, אתה יודע, זה שהם אמרו את זה זה לא מספיק.
איתי עצמון:
נכון. בדיון הקודם בוועדה הנושא של פירוט לגבי תנאי הרישיון עלה והתשובה של משרד התקשורת ומשרד המשפטים היתה שגם ברישיונות אחרים לא קובעים בדיוק מה ייכלל באותם תנאים, הכול נקבע בתקנות, וגם כאן לא רצו לקבוע.
<שרון פליישר בן-יהודה:>
אני רוצה להגיד אמירה כללית שאני לא יודעת עד כמה היא ברורה. בשוק התקשורת יש שני סוגי בעלי רישיונות, יש בעל רישיון כללי ויש בעל רישיון מיוחד, שזה יהיה אותו בעל רישיון לשירותי מודיעין. ההבדלים בין שני סוגי בעלי הרישיונות האלה הם הבדלים תהומיים, הן מבחינת היקף הרישיון, הן מבחינת הערבות הבנקאית שבעל רישיון כללי מפקיד, הכללים שחלים עליו, מה שאומר החוק וכו'. ולכן, אי אפשר להשליך מהמצב שקיים היום בין מפעילי התקשורת, שהם בעלי רישיונות כלליים – שאני מזכירה ואני מקווה שמותר לי להגיד, הם גופים מונחי שב"כ, יש לנו הוראות מאוד מחמירות לגבי שמירה על סודיות וכו' – לבין אותו בעל רישיון מיוחד שיקבל רישיון ושהרישיון שלו זה בדיוק עמוד וחצי. לכן, אני חושבת שחשוב שהחוק שמסמיך לעניין הזה ומדבר על זה יכתוב פה כבר את הכללים המנחים מה יהיה חייב לכלול אותו רישיון. כי זה שהם אמרו פה בדיון שהם יכניסו אחר כך ברישיון כללים כאלה, אני חושבת שזה משהו שמי שמוסמך ואמון על שמירת המידע במדינת ישראל צריך להיות מאוד מודאג לגבי זה, שהדברים האלה יהיו כתובים.
<ברוריה מנדלסון:>
שרון, רק להזכיר שם, כתובת וטלפון זה מאגר מידע שאפילו חוק הגנת הפרטיות לא חל עליו.
<איילת כהן מעגן:>
לא נכון.
<ברוריה מנדלסון:>
כן נכון. 

<איילת כהן מעגן:>
לא כשיש לך מאגרים אחרים ולנו יש אחריות לפי חוק הגנת הפרטיות.

<ברוריה מנדלסון:>
אם יש עוד מאגרים זה משהו אחר.

<נתי ביאליסטוק:>
אני רוצה לעשות סדר. עם כל הכבוד לשרון, היא אמרה דברים שהם פשוט לא נכונים. רישיון לספק אינטרנט זה רישיון מיוחד, רישיון לכבל תת-ימי זה רישיון מיוחד, רישיון לתמסורת בין-לאומית באמצעות לווין זה רישיון מיוחד, להמשיך למנות אותם? רבותי, זה רישיונות מיוחדים שאותם מנחים שמנחים את "בזק" מנחים גם אותנו בנתינתם. הדברים האלה נדרשים ונצרכים ככל שהדבר הזה קיים. בכל הכבוד, מדובר פה ברישיון שהוא קטן, לא צריך בשבילו רישיון כללי ולא צריך בשביל קיומו ערבות בנקאית על סך 20 מיליון שקל.
<היו"ר כרמל שאמה-הכהן:>
אוקיי.

<ליאת בן מאיר שלום:>
אני רוצה רגע להתייחס. הרי יש פה בעצם שתי חוליות, אחת היא העברת המידע מבעל רישיון התקשורת לבעל הרישיון לעניינו, והשנייה היא איך אחר כך בעל רישיון לענייננו שומר על המידע. גם החוליה הזו וגם החוליה השנייה צריכות להיות מטופלות למצער ברישיונות. יש גם רישיון כללי לרישיון התקשורת ויש גם רישיון לפי הסעיף הזה והתנאים יכולים להיקבע לכל הפחות ברישיונות. אנחנו גם חושבים שהדבר הזה צריך להיות מוסדר.
איתי עצמון:
אבל עכשיו אנחנו לא עוסקים בתיקון חקיקה לגבי הרישיונות שלהם, אנחנו עוסקים כרגע בתיקון חקיקה שמדבר על הרישיונות החדשים של מתן שירות מודיעין  ולכן השאלה בעצם עולה. לכן אני לא חושב שהתשובה שהנושא הזה יוסדר ברישיונות של המפעילים, נקרא להם המפעילים הקיימים, נותנת מענה מספק. 
<נתי ביאליסטוק:>
אני גם לא צריך תיקון חקיקה בשביל זה. אם צריך הסדרה של ברישיונות שלהם לא צריך תיקון חקיקה.
<ברוריה מנדלסון:>
בסדר, לנו יש סמכות לעשות תיקון רישיונות.

איתי עצמון:
השאלה אם הוועדה מוכנה להסתפק בזה מכיוון שהרישיונות הם לא כרגע מה שעומד לאישור הוועדה, כרגע אנחנו מטפלים בתיקון חקיקה לגבי רישיון לשירות מודיעין. לכן הצעתי שהמידע הזה יועבר בדרך שתבטיח הגנה על פרטיות המנויים. השאלה אם יש צורך אולי גם להסמיך את השר לקבוע תקנות לעניין הזה, זאת שאלה שהוועדה צריכה להכריע בה. יכול להיות שצריכות להיות אמות מידה.
<ברוריה מנדלסון:>
אז זה יכול להיות שר המשפטים. לשר התקשורת אין ידע ומומחיות בתחום הגנת המידע, אני מצטערת. מי יכול להיות? תגידו אתם מי, איזה ידע ומומחיות יש לנו.
<נתי ביאליסטוק:>
סליחה, למה צריך תקנות? אני יכול לקבוע ברישיונות אבל אני גם לא בטוח שאני חייב. לא קבענו ברישיונות שלהם שהם צריכים להעביר את המידע ל"בזק בינלאומי" או ל-012. 
<אמנון כהן:>
איך אתה מבטיח את המידע אם לא בתקנות? ההוא שקיבל את המאגר, הוא לא "בזק", הוא מישהו אחר.
<נתי ביאליסטוק:>
זה שמקבל את המידע – זה יובטח בתקנות שיבטיחו את הדרך שבה הוא מקבל את הרישיון. זה דבר אחד. לגבי החברים האלה, בעלי רישיונות התקשורת היום, בלי תקנות, יש להם רישיונות. אם אני צריך לתקן להם משהו ברישיון אני מתקן להם משהו ברישיון, אני לא צריך תקנות וכו'. שנית אני אומר, רבותי, הם מעבירים מדי יום מאות אלפי פרטי מידע ביניהם על מספרי טלפון של אנשים, על חשבונות של אנשים, על לאן אנשים התקשרו בלי שכתבנו תקנות והכול בסדר. אז למה עכשיו פתאום זה לא בסדר? אני לא מבין. 
<שרון פליישר בן-יהודה:>
כי כמו שהסברנו לפני רגע, יש הבדל, נתי, בין בעל רישיון כזה שיקבל עמוד וחצי מהמשרד - - -
<נתי ביאליסטוק:>
אני לא מקבל את זה, את לא יודעת איזה עמוד הוא יקבל.
לאה ורון:
אבל תאפשר לה לסיים לדבר. נו, באמת.
<שרון פליישר בן-יהודה:>
לבין בעלי רישיונות כלליים שהם גופים מונחי שב"כ, מקבלים הוראות מדויקות איך לנהוג בחומר הזה. ומעבר לזה, האחריות היא בסוף עלי, הלקוח נתן לי את המידע הזה.
<אמנון כהן:>
אבל הוא חתם לך שהוא לא מתנגד, מה עכשיו נהיית, מלך העולם? את כתבת לו בהודעה שאת רוצה להעביר את זה למישהו אחר ואם הוא מתנגד – מתנגד. כבר הורדת את האחריות מעצמך, את לא צריכה להגן על מי שלא צריך להגן. עם כל הכבוד, נגמר.
<איילת כהן מעגן:>
האחריות על המאגר היא שלי אלא אם הרשות למידע וטכנולוגיה תגיד שלא.
אמנון כהן:
זה מיותר. זו לא אחריות שלה בכלל, זה ירד ממנה. ברגע שאני אמרתי שאני רוצה לעבור לספק אחר נגמר הסיפור.
<איילת כהן מעגן:>
לא נכון.
<נתי ביאליסטוק:>
אחזור ואומר: ספק אינטרנט, כזה שיודע בדיוק לאיזה אתר נכנסת ובאיזו שעה של היום, אין לו רישיון כללי, יש לו רישיון מיוחד. יותר מידע חסוי מזה? אז מה הסיפור פה?
<איילת כהן מעגן:>
ואיך הוא מעביר אותו זה מסודר, התקנות - - -
<נתי ביאליסטוק:>
הוא מעביר אותו, הוא שומר על פרטיות. ברישיון שלו יש הוראות כלליות בשביל הגדרה ושמירה על רישיונותיו. 
דנה נויפלד:

זה לפי חוק אחר. זו בכלל מאטריה שהיא מאטריה מסוימת אז אם אתם מציגים משהו זה בסדר אבל לפחות תגידו את הדברים באופן מדויק. מה שאת אומרת הוא נכון אבל הוא בכלל בחוק אחר ויש דברי חקיקה שמסדירים - - -
<איילת כהן מעגן:>
אז מה אם זה בחוק אחר?
דנה נויפלד:

יש דברי חקיקה שמסדירים העברה בתקנות ופה, המסגרת שלכם, שאתם פועלים לפי המסגרת הרישוית, אני לא רואה שזה גורם לכם לבעיות. אז בואי תגידי את הדברים כפי שהם, עם כל הכבוד.

<איילת כהן מעגן:>
להזכירך, החוק התחיל בלי תקנות והצורך בתקנות עלה תוך כדי. זה שזה חוק אחר זה לא משנה, המידע הוא מידע הוא מידע. זה מאגר ויש אחריות לגביו.
דנה נויפלד:

לא נכון, שם יש תכליות אחרות והמאטריה היא אחרת. זה לא נכון.

<איילת כהן מעגן:>
זה הוכר באינספור פורומים, שכשמדובר בקצבים שמועברים זה סיכון אחר לחלוטין. היכולת לעשות פילוחים היא שונה לחלוטין.
<נתי ביאליסטוק:>
אנחנו מדברים על מידע שאם אתה רוצה יש לי 13 ספרים שכולו מצוי בהם. כל אחד יכול לבקש את זה.
<ברוריה מנדלסון:>
אני חושבת שההצעה של איתי היא מצוינת, כתוב פה חובת - - -
<היו"ר כרמל שאמה-הכהן:>
ההצעה של איתי, הולכים על זה.
<ברוריה מנדלסון:>
והגנה על הפרטיות של המנוי. זה מטיל חובה גם על המעביר וגם על הנעבר ואתם תמצאו את הדרך להגן על פרטיות, כמו שאתם עושים את זה היום. אנחנו נכתוב הוראות ברישיון הוראות כלליות.
<איילת כהן מעגן:>
- - -

<ברוריה מנדלסון:>
אז מה? אתם תשמרו על פרטיות המנוי גם בהעברה כפולה.

<איילת כהן מעגן:>
מאה אחוז, אנחנו נשמור.
<אמנון כהן:>
איתי, אנחנו סיכמנו.

<היו"ר כרמל שאמה-הכהן:>
תאמר זאת.

איתי עצמון:
המידע, לפי פסקה אחת, יועבר בדרך שתבטיח הגנה על פרטיות המנויים. אני מבין שהכוונה היא כפי שיקבע שר התקשורת בתקנות?
אמנון כהן:
בהתייעצות.
<ברוריה מנדלסון:>
אנחנו מתנגדים שזה יהיה בתקנות.
<נתי ביאליסטוק:>
לא רוצה תקנות. מה, לכל העברת מידע נצטרך לכתוב עכשיו תקנות?
<ברוריה מנדלסון:>
למה צריך לקבוע?

<היו"ר כרמל שאמה-הכהן:>
יקבע שר התקשורת.

<ברוריה מנדלסון:>
יקבע זה כבר בתקנות.
<דנה נויפלד:>
יקבע זה בתקנות, זה הנוסח.

<ברוריה מנדלסון:>
כשאומרים "יקבע" זה בתקנות.

<היו"ר כרמל שאמה-הכהן:>
אז מי אתם רוצים שיקבע?
<ברוריה מנדלסון:>
אנחנו יכולים לקבוע הוראות ברישיון, אין לנו ידע ומומחיות לקבוע תקנות מפורטות.
<נתי ביאליסטוק:>
יש חובה על שני בעלי הרישיונות כרגע.
<שרון פליישר בן-יהודה:>
ברוריה, אבל את סותרת את עצמך. את אומרת שאין לשר התקשורת ידע, אין לו ידע לכתוב את זה בתקנות אבל כן יש לו ידע לכתוב את זה ברישיון? אם יש לו ידע הוא גם בתקנות וגם ברישיון.
<ברוריה מנדלסון:>
הוא יכול לקבוע הוראות כלליות של שמירה על פרטיות מנוי, מניעת שליחת המידע, אבל להיכנס לפורמט של איזה סוג דיסקים צריך להיות ובאיזו טכנולוגיה? אני לא בטוחה ששר התקשורת אמון על הדבר הזה.
<שרון פליישר בן-יהודה:>
חבר הכנסת שאמה-הכהן, אני חושבת שזה שהרשות למידע וטכנולוגיה לא נמצאת פה, בחוק שכל המהות שלו היא העברת נתונים והעברת קבציים, זה בעייתי.

<ליאת בן מאיר שלום:>
בסדר, אני גם רפרנטית הגנת פרטיות בייעוץ וחקיקה, אנחנו חושבים שצריכים להיות הוראות. רמו"ט לא נמצאים כאן, אני נמצאת כאן, נמצאת כאן עוד נציגה של משרד - - -
<אמנון כהן:>
מה הפיתרון שאת מציעה?
<ליאת בן מאיר שלום:>
משרד התקשורת ומשרד המשפטים הגיעו להסכמה, גם אנחנו ראינו צורך בקביעת הוראות כאלה ואנחנו הגענו להסכמה שיקבעו הוראות כאלה בשני סוגי הרישיונות. 

<אמנון כהן:>
ברישיונות? אז לא בתקנות?
<ליאת בן מאיר שלום:>
לא בתקנות.
<אמנון כהן:>
הם מתחייבים בפני הוועדה. אוקיי, תתקדם, סעיף הבא.

איתי עצמון:
 התוספת שהקראתי, בלי התקנות, שולבה?
<היו"ר כרמל שאמה-הכהן:>
כן.

<דנה נויפלד:>
היא מקובלת.
<אמנון כהן:>
הלאה.

<ברוריה מנדלסון:>
	"(2) 
	בעל רישיון כללי למתן שירותי בזק פנים-ארציים נייחים או ניידים, לרבות בעל רישיון כללי ייחודי ובעל רישיון רדיו טלפון נייד ברשת אחרת רשאי לדרוש מחיר סביר עבור העברת מאגר המודיעין לרבות עדכונו כאמור בסעיף קטן (1). באין הסכמה בין הצדדים, רשאי השר לקבוע את המחיר עבור העברת מאגר המודיעין ועדכונו."


אני רק רוצה לתקן: כתוב "לקבוע", אנחנו מבקשים שזה יהיה "להורות". לקבוע זה בתקנות, אנחנו לא רוצים שזו תהיה קביעה בתקנות, זה להורות את המחיר.
איתי עצמון:
אני לא כל כך הבנתי את ההוראה. עכשיו אני מבין שיהיו הוראות כלליות לעניין הזה, או שלגבי כל מקרה ספציפי השר יורה מה המחיר?
<ברוריה מנדלסון:>
במקרה שיש מחלוקת בין בעלי רישיונות הם יפנו אלינו.
איתי עצמון:
כלומר זו תהיה הוראה ספציפית?
<ברוריה מנדלסון:>
כן. אם היא תתאים לכולם היא תחול על כולם ואם היא תתאים דווקא לבעל רישיון ספציפי היא תחול רק עליו.
<נתי ביאליסטוק:>
יכול להיות שמה שיתאים ל"בזק" מבחינת העלות של יצירת הקובץ והעברתו לא יתאים ל"הוט".
איתי עצמון:
ואם השר לא קובע את המחיר? כלומר, אם אין הסכמה בין הצדדים והשר לא עושה שימוש בסמכותו להורות את המחיר, מה יקרה אז? כי כאן אתם כתבתם: "רשאי השר להורות".
דנה נויפלד:
זה נוסח סטנדרטי. יש לנו בחוק התקשורת נקודות כאלה שנוגעות בכל מיני מקומות, זה קיים גם בסעיף 5.
<אמנון כהן:>
הוא מתכוון שבמקום "רשאי" יהיה כתוב "חייב".

איתי עצמון:
אני מפנה את תשומת הלב שבסעיף - - - כתוב: "יקבע השר את המחיר" וגם בסעיף 5(ד) לגבי קישור גומלין כתוב: "יורה השר על המחיר".
<ברוריה מנדלסון:>
אפשר לכתוב "יורה השר".

<דנה נויפלד:>
אפשר לכתוב "יורה השר".

איתי עצמון:
יורה.
<היו"ר כרמל שאמה-הכהן:>
גמרנו?
איתי עצמון:
את הפסקה הזאת.

לאה ורון:

כן, אלא אם כן יש הערות.

<היו"ר כרמל שאמה-הכהן:>
לא. אנחנו מצביעים.

הצבעה 

בעד – פה אחד

הסעיף אושר

<היו"ר כרמל שאמה-הכהן:>
אושר.

<אמנון כהן:>
סעיף (ז) אושר. סעיף (ח), בבקשה.
<ברוריה מנדלסון:>
	
	"(ח)
	בעל רישיון לשירות מודיעין אשר קיבל מבעל רישיון כללי למתן שירותי בזק פנים-ארציים נייחים או ניידים, לרבות בעל רישיון כללי ייחודי ובעל רישיון רדיו טלפון נייד ברשת אחרת מאגר מודיעין, אינו רשאי לעשות כל שימוש במאגר המודיעין שקיבל, אלא לצורך הענקת שירות מודיעין ובכלל כך אינו רשאי להעביר את מאגר המודיעין לכל גורם אחר; העובר על הוראת סעיף זה, דינו קנס כאמור בסעיף 61(א)(3) לחוק העונשין, תשל"ז-1977."


כשקראנו לקראת הדיון עוד פעם את הסעיף אנחנו חושבים ש"אינו רשאי לעשות שימוש במאגר המודיעין שקיבל" כבר מופיע בסעיף 4(א3)(ה) ולכן אין צורך לחזור על זה ומספיק לכתוב "אינו רשאי להעביר" – זאת אומרת שההוראה תהיה רק שבעל רישיון תקשורת אינו רשאי להעביר את מאגר המודיעין לגורם אחר. זו בעצם המטרה של ההוראה.
איתי עצמון:

וגם את מאגר הפרטים הנוספים.
<ברוריה מנדלסון:>
כן, ברור.
איתי עצמון:

צריך להוסיף את זה.

<ברוריה מנדלסון:>
כן, "אינו רשאי להעביר את מאגר המודיעין ומאגר הפרטים הנוספים לכל גורם אחר".

<היו"ר כרמל שאמה-הכהן:>
טוב. מי בעד סעיף (ח) עם השינוי?
הצבעה 

בעד – פה אחד

הסעיף אושר

<היו"ר כרמל שאמה-הכהן:>
אושר פה אחד. סעיף (ט), בבקשה.
<ברוריה מנדלסון:>
	"(ט)
	הקצאת מספר הטלפון 144 לחברה תבוטל 90 ימים לאחר שהוענק רישיון ראשון למתן שירות מודיעין טלפוני. הוענק רישיון ראשון כאמור לחברה, תובטל ההקצאה של מספר הטלפון 144 לחברה, 90 ימים לאחר שהוענק רישיון למתן שירות מודיעין לגורם נוסף." 


גם פה בטעות נכתב "מודיעין טלפוני", זה צריך להיות "מודיעין". המילה "טלפוני" בטעות כתובה.
<היו"ר כרמל שאמה-הכהן:>
כן.

<שרון פליישר בן-יהודה:>
אנחנו מתנגדים באופן נחרץ לסעיף הזה. אני חושבת שזה ממש חוק הפוגע בצרכן באופן שהכי יכול להיות, שמשרד התקשורת הוא היוזם והרעיון הוא שלו. זה לא היה רעיון של מציע הצעת החוק, מעולם זה לא הופיע בהצעת החוק המקורית של מציע הצעת החוק. מי שהכניס את הסעיף הזה הוא משרד התקשורת שכנראה רוצה שהלקוחות במדינת ישראל לא יוכלו לקבל שירות. הדבר הכי בולט לאוזן ולעין היא ההערה עכשיו של גברת ברוריה שאמרה שהיא רוצה להוריד את המודיעין הטלפוני. זאת אומרת שאפילו אם מישהו יקבל רישיון לעשות אתר אינטרנט והוא בכלל לא יקים מודיעין טלפוני, ייקחו ל"בזק" את הקידומת 144. זאת אומרת שמישהו יקים עכשיו אתר אינטרנט מתחרה לאתר האינטרנט של "בזק" – שהוא בחינם והוא נותן שירות מצוין – ובשביל זה ייקחו את הקידומת 144 ל"בזק". למה? כי לא רוצים שלקוחות במדינת ישראל יוכלו לקבל שירות.
<אמנון כהן:>
אבל דיברנו על זה שאנחנו נדבר על כך לקראת הקריאה השנייה והשלישית.
<שרון פליישר בן-יהודה:>
עדיין הייתי מאוד שמחה שזה יוסר כרגע מהצעת החוק. אני חושבת שזה סעיף שהוא ממש שערורייתי, בטח שהחוק הזה בכלל לא מחייב מישהו להקים שירות מתחרה טלפוני.
דנה נויפלד:

שרון, אנחנו מקבלים את ההערה שלך רק לגבי ה"טלפוני".

<שרון פליישר בן-יהודה:>
אוקיי.

<אמנון כהן:>
אני לא מסכים אבל.
<היו"ר כרמל שאמה-הכהן:>
לגבי מה?
<ברוריה מנדלסון:>
לגבי ה"טלפוני", שרק אם יבוא מבקש ויצהיר שהוא הולך לתת שירות מודיעין טלפוני, רק אז תבוטל הקצאת הקידומת 144.
<אמנון כהן:>
יותר אין הסכמות, קיבלת הכול.
<ברוריה מנדלסון:>
אם יורשה לי אני אסביר. המטרה של ביטול ההקצאה היא כמובן לא לפגוע ב"בזק" או בלקוחות, ההפך, הכוונה היא שתוכל להתפתח תחרות כי מסקרים שעשה המשרד בזמנו וגם ממה שנאמר לנו על-ידי המתחרים - - -
<היו"ר כרמל שאמה-הכהן:>
טוב, מקובל.

<שרון פליישר בן-יהודה:>
התיקון הוא - - -

<דנה נויפלד:>
את צודקת, התיקון הוא לא מספיק. לא שהוא בא לבקש רישיון למתן שירות מודיעין טלפוני, הוא בא לבקש רישיון כזה, רישיון לשירות מודיעין, והוא מצהיר או מתחייב שהוא ייתן שירות של מודיעין טלפוני.
איתי עצמון:
ברישיון, זה לא אמור להיות כתוב?
דנה נויפלד:

יכול להיות אבל אנחנו רוצים להבהיר, היא צודקת, ההערה נכונה.  היא צודקת במובן  - - -
איתי עצמון:
כשמדובר על מתן שירותים באמצעות הטלפון.
דנה נויפלד:
כן, רק אז יש הצדקה כי אז באמת יהיה מצב שבו תהיה תחרות ויש הצדקה לבטל את ה-144. אם לא נותנים כזה שירות אין הצדקה.
<אמנון כהן:>
צודק.

<שרון פליישר בן-יהודה:>
הסעיף הזה משול לכך שכשנתנו – ובנושא הרבה יותר חשוב, לא בנושא השולי והפעוט הזה של שירות מודיעין – נתנו עכשיו רישיונות למפעילים סלולריים נוספים. לפי ההסבר המלומד שנותנים פה נציגי משרד התקשורת, נורא חשוב שתצליח התחרות בשוק הסלולר ולכן ביום שנתנו לרמי לוי רישיון היה צריך לקחת ל"פלאפון" את הקידומת, ל"סלקום" את הקידומת כי הם צריכים להתחיל באותו קו. בדיוק אותו דבר.

<היו"ר כרמל שאמה-הכהן:>
לא אותה הקבלה.

<ברוריה מנדלסון:>
גברת שרון, זה ממש לא אותו דבר ואם נשווה את זה ל-00 בבין-לאומי זה בדיוק אותו מקרה, שרוצים לפתוח את התחרות.
<שרון פליישר בן-יהודה:>
אני חושבת שסעיף מידתי אולי היה יכול להגיד שיתנו לאותו בן-אדם רישיון שיתחיל לעבוד, אולי הוא יראה שיש לו בעיה, שהוא לא מצליח או משהו כזה, וישקלו אחרי כמה שנים לעשות את זה. אבל בטח עוד לא לפני שבכלל מישהו מקבל רישיון להחליט שמבטלים שירות קיים בעל מוניטין של שנים שהושקעו בו מאות מיליוני שקלים בפרסום, בטיוב נתונים וכו'. עם כל הכבוד, המספר 144 זה לא סתם מספר, זה שירות ש"בזק" השקיעה בו מאות מיליוני שקלים לאורך השנים והשקיעה במותג הזה ואי אפשר ביום בהיר וצח, כי רוצים להכניס תחרות בדבר כזה שולי שנמצא – אגב, אני קצת רוצה להרחיב לכבוד חבר הכנסת כרמל שאמה-הכהן שפשוט לא היה פה בדיונים הקודמים בהצעת החוק - - - 
<היו"ר כרמל שאמה-הכהן:>
רוחי היתה פה.
<שרון פליישר בן-יהודה:>
השירות של שירות מודיעין טלפוני הוא שירות שנמצא בדעיכה לאורך כל השנים.
<היו"ר כרמל שאמה-הכהן:>
דווקא את הנתונים האלה כן הספקתי לשמוע.
<שרון פליישר בן-יהודה:>
נמצא בדעיכה לאורך כל השנים האחרונות. השירות של האינטרנט נמצא בעליה כל הזמן ולעומת זאת ההתקשרות למודיעין הטלפוני ירדה בשנים האחרונות כל שנה בכ-10% ובשנה האחרונה חלה 20% ירידה. פה, על מנת, מה שנקרא להרוג אותו לגמרי, רוצים גם כן לבטל את הקידומת כדי שאנשים לא יידעו לאן להתקשר כשהם רוצים לברר את המספר.
אמנון כהן:
זה בשביל התחרות, אין מה לעשות.
<ברוריה מנדלסון:>
אם נחזור למה שכבר אמרנו, לצורך ביטול הקצאת הקידומת 144 אין לנו צורך בכלל בחקיקה ראשית, יש לנו סמכות לעשות את זה.
<שרון פליישר בן-יהודה:>
אז תורידו את זה.
<ברוריה מנדלסון:>
אנחנו עושים את זה כדי שההסדר פה יהיה שלם.

<היו"ר כרמל שאמה-הכהן:>
אוקיי.

<נתי ביאליסטוק:>
למשרד התקשורת יש את הסמכות לקחת את המספר 144 מחר, זה בכלל לא קשור להצעת החוק בהקשר הזה, ולהקצות מחדש.
<שרון פליישר בן-יהודה:>
ממש לא.
<היו"ר כרמל שאמה-הכהן:>
סיימנו את סעיפים (ח) ו-(ט)?

לאה ורון:

רק תאשרו.

<היו"ר כרמל שאמה-הכהן:>
מי בעד?
הצבעה 

בעד – פה אחד

הסעיף אושר.

<היו"ר כרמל שאמה-הכהן:>
מאשרים את (ט) עם השינוי.

<אמנון כהן:>
הלאה, סעיף 5.

<ברוריה מנדלסון:>
"בסעיף 28 בחוק העיקרי, אחרי "סעיף 2(ב)" יבוא "או 2(ג)"."
איתי עצמון:
הסבר, בבקשה.
<ברוריה מנדלסון:>
המטרה היא שתהיה בו קביעה של עבירה. סעיף 2(ג) החדש יקבע: לא יספק אדם שירות מודיעין אלא אם קיבל מאת השר רישיון לכך לפני חוק זה, אדם שיספק שירות מודיעין ללא קבלת רישיון מאת השר דינו מאסר 3 שנים או קנס 215,000 שקל.
<היו"ר כרמל שאמה-הכהן:>
טוב. אין הערות, הצבעה.

הצבעה 

בעד – פה אחד

הסעיף אושר.

<היו"ר כרמל שאמה-הכהן:>
הסעיף אושר. סעיף 6.

<שרון פליישר בן-יהודה:>
אפשר לחזור רגע אחורה להערה לגבי סעיף (ט)?
איתי עצמון:
הסעיף אושר.

<היו"ר כרמל שאמה-הכהן:>
אושר, אין טעם. 
<איילת כהן מעגן:>
אז הערה לגבי משהו אחר שם?

<היו"ר כרמל שאמה-הכהן:>
אושר, גם אם תשכנעי אותי אני לא יכול לשנות. סעיף 6.
<ברוריה מנדלסון:>
	"6.
	בסעיף 37ב(ב2)  בחוק העיקרי, אחרי פסקה (4) יבוא:

	
	
	
	"(5)    לא ביצע בקשה של מנוי בתוך יום עבודה אחד ממועד הבקשה, כנדרש בסעיף 4(א3)(ו)(1).

	
	
	
	(6) לא העביר עדכן לבעל רישיון למתן שירות מודיעין תוך יום עבודה אחד, כנדרש בסעיף 4(א3)(ו)." 



הסעיף הזה בא לקבוע עיצום כספי במקרה שיש הפרה של ההוראות המנויות.
איתי עצמון:
מה הסכום של העיצום שיכול להיות כאן?
<ברוריה מנדלסון:>
אני מיד בודקת.

<איילת כהן מעגן:>
מה העיצומים שיוטלו על בעל רישיון מיוחד כזה?
איתי עצמון:

זה מופיע בהמשך, בסעיף הבא.
<ברוריה מנדלסון:>
עכשיו זה 2% מההגדרה של הסכום הבסיסי. אני חייבת להגיד שלגבי העיצומים הכספיים המשרד שלנו הגיש תזכיר והוא פורסם היום. הצעת החוק פורסמה, אנחנו מקווים שהיא תעבור קריאה ראשונה, ויהיו שינויים גם בסכומים. הכול אמור להתעדכן.
איתי עצמון:
אבל כרגע הסכום לא יפחת מסכום של פי 7 מהקנס הקבוע בסעיף 61(א)(1) לחוק העונשין, כלומר כ-100,000 שקלים.
<ברוריה מנדלסון:>
2% מהסכום הבסיסי או שלא יפחת.
איתי עצמון:
ובלבד שלא יפחת.
<ברוריה מנדלסון:>
כן.

איתי עצמון:
כלומר שהמינימום הוא כ-100,000 שקלים.

<ברוריה מנדלסון:>
בסדר אבל זה הרבה יותר.
איתי עצמון:
כן.

<היו"ר כרמל שאמה-הכהן:>
הערות? אין. הצבעה.

הצבעה 

בעד – פה אחד

הסעיף אושר

<היו"ר כרמל שאמה-הכהן:>
הסעיף אושר.
<ברוריה מנדלסון:>
	"7. 
	בסעיף 37ב לחוק העיקרי, אחרי סעיף קטן (ג) יבוא: 

	
	
	
	"(ד) היה למנהל יסוד סביר להניח כי בעל רישיון למתן שירות מודיעין עשה אחד מאלה, רשאי הוא להטיל עליו עיצום כספי בשיעור פי שבעה  מהקנס הקבוע בסעיף 61(א)(1) לחוק העונשין: 

	
	
	
	
	(1) סיפק שירות לבירור פרטים נוספים ללא הסכמה מפורשת בכתב של המנוי, בניגוד לסעיף 4(א3)(ד);

	
	
	
	
	(2) השתמש במאגר המודיעין למתן שירות מודיעין או שירות למתן פרטים נוספים, שלא על פי תנאי רישיונו, בניגוד לסעיף 4(א3)(ה);

	
	
	
	
	(3) לא ביצע עדכון של מאגר המודיעין שיקבל מבעל רישיון כללי  כהגדרתו בסעיף 4(א3)(ו)(1) תוך שעתיים ממועד קבלת העדכון מבעל רישיון כאמור, בניגוד לסעיף 4(א3)(ז)(1)."



הכוונה פה היא לקבוע עיצומים כספיים על בעל רישיון למתן שירות מודיעין במקרה שהוא עושה אחת מההפרות שקראנו.
איתי עצמון:
אני רק רוצה להסב את תשומת הלב לכך שבפרק העיצומים הכספיים לחוק התקשורת יש סעיף שעניינו הפרה נמשכת והפרה חוזרת, שבו בעצם מנויות ההפרות שבסעיף 37ב(ב), (ב)(1), (2) או (ג). השאלה אם לא ראוי לתקן ולהוסיף גם סעיף (ג)?
<ליאת בן מאיר שלום:>
אין בעיה.

<היו"ר כרמל שאמה-הכהן:>
עוד הערות? אין. הסעיף אושר 

הצבעה 

בעד – פה אחד

הסעיף אושר

<ברוריה מנדלסון:>
	"8. 
	תחילתו של חוק זה שלושה חודשים מיום תחילתן של תקנות לפי סעיף 4(א3)(2)."


איתי עצמון:

אני רק רוצה לעניין הזה שאני לא חושב שראוי לקבוע תחילה של חקיקה ראשית בהתאם לתחילתה של חקיקת משנה. אני מציע לקבוע מועד לתחילתו של החוק המוצע ולקבוע הוראה שתחייב להתקין תקנות עד לאותו מועד, ובאם לא הותקנו אותן תקנות ניתן להסמיך את השר לדחות באישור הוועדה את מועד התחילה של החוק בתקופות נוספות.
<ברוריה מנדלסון:>
אנחנו מסכימים.

איתי עצמון:

השאלה, אם כך, מה המועד שהוועדה רואה לנכון לקבוע? 

<היו"ר כרמל שאמה-הכהן:>
שהשר מחויב להתקין תקנות תוך - - -?
איתי עצמון:

מתחילתו של חוק זה תוך 3 חודשים מיום פרסומו.

<ברוריה מנדלסון:>
חצי שנה.

איתי עצמון:

6 חודשים, ובלבד שעד לאותו מועד יותקנו תקנות לעניין הרישיונות, תקנות לפי הצעת החוק. ואם לא הותקנו תקנות כאמור, ידחה שר התקשורת בצו באישור ועדת הכלכלה את מועד התחילה בתקופות נוספות של – 6 חודשים?
<אמנון כהן:>
לא, שיתקין תקנות, שיתחיל לעבוד.

<נתי ביאליסטוק:>
אבל צריך להיות אחרי התקנות גם זמן היערכות.
<היו"ר כרמל שאמה-הכהן:>
אבל לשים עליו חובה להתקין את התקנות תוך איקס זמן.
<אמנון כהן:>
למה? אם לא אז הוא לא יעשה, לא רוצה לדחות.

<היו"ר כרמל שאמה-הכהן:>
הוא אומר שאם הוא לא אז הוא יאריך.
<אמנון כהן:>
לא רוצה להאריך.

איתי עצמון:

בלי הארכה?

<אמנון כהן:>
בלי הארכה, שיביא תקנות תוך חצי שנה.

לאה ורון:

אז תחילת החוק היא 6 חודשים מיום פרסומו ובלבד שעד לאותו מועד יותקנו תקנות.
איתי עצמון:
יותקנו תקנות לפי הסעיף המוצע, הסעיף שמדבר על תקנות לעניין רישיונות.
<היו"ר כרמל שאמה-הכהן:>
אז אין פה חובה על השר להתקין תקנות?
איתי עצמון:

לא, ובלבד שעד אותו מועד - - -
<היו"ר כרמל שאמה-הכהן:>
זה "בלבד", זה לא אומר שהשר חייב להתקין. זה אומר שהחוק חייב את התקנות, השר לא חייב להתקין את התקנות, זו הפרשנות המילולית.

איתי עצמון:
אני לא חושב. אני מבין את זה אחרת.

<היו"ר כרמל שאמה-הכהן:>
"ובלבד שהשר" – יכול להיות שהשר יתקין או לא יתקין, איפה יש פה חובה להתקין תקנות? 

איתי עצמון:
אתה יכול לומר: עד אותו מועד יקבע, יתקין השר תקנות.

<היו"ר כרמל שאמה-הכהן:>
אתה יכול לקבוע שהשר חייב להתקין תקנות תוך איקס זמן: יקבע השר תקנות תוך 60 ימים, או 120 ימים – כמה שאתם רוצים – ומאותו מועד החוק יכנס לתוקף לאחר איקס ימים. כמה זמן אתה נותן לשר להתקין תקנות?
<אמנון כהן:>
אני חושב ששלושה חודשים זה מספיק בשביל להתקין תקנות.
<נתי ביאליסטוק:>
זה לא בהכרח, תלויים גם בכנסת בשביל תקנות.
<היו"ר כרמל שאמה-הכהן:>
חצי שנה ייקח לשר להתקין תקנות?

איתי עצמון:
זה תקנות באישור ועדה?
דנה נויפלד:
לא.
<אמנון כהן:>
אם הוא לא התקין תקנות החוק נכנס לתוקף בלי התקנות.

<דנה נויפלד:>
אי אפשר, זה תנאי.

<ברוריה מנדלסון:>
איך הוא יקבל רישיון?

איתי עצמון:
אתה לא יכול להחיל את החוק בלי התקנות.

<היו"ר כרמל שאמה-הכהן:>
החוק יכנס לתוקף בלי החוק, הכי טוב, נלך ככה. שר התקשורת הוא שר מוכשר, תן לו 150 ימים.
<דנה נויפלד:>
מה זה 150 ימים?

<היו"ר כרמל שאמה-הכהן:>
5 חודשים. לא מספיק?

<ברוריה מנדלסון:>
אנחנו נשתדל.

<היו"ר כרמל שאמה-הכהן:>
אתם יודעים מה בונים ב-5 חודשים? בסין בנו ב-21 יום רב-קומות.

איתי עצמון:
עד 5 חודשים מיום פרסומו של החוק ברשומות יתקין השר תקנות.
<היו"ר כרמל שאמה-הכהן:>
כן, יתקין השר תקנות והחוק יכנס לתוקף אחרי זה.
איתי עצמון:
הוא יכנס לתוקף תוך 6 חודשים.
<היו"ר כרמל שאמה-הכהן:>
תוך 6 חודשים.

<נתי ביאליסטוק:>
תן קצת יותר, החברות לפעמים צריכות להיערך לעניין הזה. תן להם 3 חודשים הכנות להיערכות.
<היו"ר כרמל שאמה-הכהן:>
תן להם באמצע 60 ימים. עוד 60 ימים לחברות, בסדר?
איתי עצמון:
5 חודשים יתקין תקנות ו-60 יום, חודשיים לאחר מכן, ייכנס החוק לתוקף?
<היו"ר כרמל שאמה-הכהן:>
כן.

<ברוריה מנדלסון:>
מה חודשיים לאחר מכן?

איתי עצמון:
ייכנס החוק לתוקף.
<היו"ר כרמל שאמה-הכהן:>
אם פצצה איראנית לא תיפול עד אז, הכול מותנה.
<נתי ביאליסטוק:>
זה בסדר גמור, יתקשרו למוקד החירום המאוחד, אל תדאג.
<היו"ר כרמל שאמה-הכהן:>
מי בעד?
הצבעה 
בעד – פה אחד

הסעיף אושר

<היו"ר כרמל שאמה-הכהן:>
אושר פה אחד. עלות תקציבית?
לאה ורון:

הנציג של אגף התקציבים באוצר, עופר מרגלית, מסר לוועדה כי הצעת החוק אינה כרוכה בעלות מתקציב המדינה.
איתי עצמון:
הערכה הזאת מתייחסת לנוסח החדש שהעביר משרד התקשורת או להצעת החוק הפרטית שהגיש חבר הכנסת אמנון כהן? 

<היו"ר כרמל שאמה-הכהן:>
זו כבר בעיה של האוצר.

לאה ורון:

מדובר במייל שנשלח ב-11 במרץ 2012.

<היו"ר כרמל שאמה-הכהן:>
תודה רבה, הישיבה נעולה.

<הישיבה ננעלה בשעה 13:35.>
